CELEX: 32016D2100
Language: hr
Date: 2016-11-30 00:00:00
Title: Provedbena odluka Komisije (EU) 2016/2100 оd 30. studenoga 2016. kojom se utvrđuje da privremena obustava povlaštenih carina utvrđenih u skladu s mehanizmom stabilizacije za banane iz Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane, nije primjerena za uvoz banana podrijetlom iz Perua za 2016.

1.12.2016   
            
            
               HR
            
            
               Službeni list Europske unije
            
            
               L 326/16
            
         PROVEDBENA ODLUKA KOMISIJE (EU) 2016/2100
   оd 30. studenoga 2016.
   kojom se utvrđuje da privremena obustava povlaštenih carina utvrđenih u skladu s mehanizmom stabilizacije za banane iz Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane, nije primjerena za uvoz banana podrijetlom iz Perua za 2016.
   EUROPSKA KOMISIJA,
   uzimajući u obzir Ugovor o Europskoj uniji i Ugovor o funkcioniranju Europske unije,
   uzimajući u obzir Uredbu (EU) br. 19/2013 Europskog parlamenta i Vijeća od 15. siječnja 2013. o primjeni bilateralnih zaštitnih klauzula i mehanizma stabilizacije za banane iz Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane (1), a posebno njezin članak 15.,
   budući da:
   
               (1)
            
            
               Sporazumom o trgovini između Europske unije i njezinih država članica, s jedne strane, i Kolumbije i Perua, s druge strane, koji se privremeno primjenjuje između stranaka u pogledu Kolumbije od 1. kolovoza 2013., a u pogledu Perua od 1. ožujka 2013., uveden je mehanizam stabilizacije za banane.
            
         
               (2)
            
            
               U skladu s tim mehanizmom i na temelju članka 15. stavka 2. Uredbe (EU) br. 19/2013, ako se premaši utvrđeni granični obujam za uvoz svježih banana (tarifni broj 0803 90 10 kombinirane nomenklature Europske unije od 1. siječnja 2012.) iz jedne od predmetnih zemalja, Komisija donosi provedbeni akt kojim može privremeno obustaviti povlaštenu carinu koja se primjenjuje na uvoz svježih banana iz te zemlje ili utvrditi da takva obustava nije primjerena.
            
         
               (3)
            
            
               Odluka Komisije donosi se u skladu s člankom 8. Uredbe (EU) br. 182/2011 Europskog parlamenta i Vijeća (2), u vezi s njezinim člankom 4.
            
         
               (4)
            
            
               Uvoz svježih banana podrijetlom iz Perua u Europsku uniju 24. listopada 2016. premašio je prag od 90 000 metričkih tona utvrđen navedenim Sporazumom.
            
         
               (5)
            
            
               U tom je kontekstu, u skladu s člankom 15. stavkom 3. Uredbe (EU) br. 19/2013, Komisija uzela u obzir učinak predmetnog uvoza na stanje tržišta Unije za banane kako bi odlučila treba li se povlaštena carina obustaviti. Komisija je u tu svrhu razmotrila učinak predmetnog uvoza na razinu cijene u Uniji, razvoj uvoza iz drugih izvora te ukupnu stabilnost tržišta Unije za svježe banane.
            
         
               (6)
            
            
               Kad je premašio prag za 2016., uvoz svježih banana iz Perua činio je 4,3 % ukupnog uvoza u Europsku uniju svježih banana na koje se primjenjuje mehanizam stabilizacije za banane. Nadalje, na temelju razdoblja siječanj–kolovoz 2016. Peru čini svega oko 2 % ukupnog uvoza svježih banana u Europsku uniju. Na temelju predviđanja uvoza do kraja 2016. i uzimajući u obzir dosadašnja kretanja mjesečnog uvoza u 2016., uvoz banana iz Perua vjerojatno neće premašiti 2 % ukupnog uvoza za čitavu 2016., tj. godišnja razina uvoza iz Perua bila bi u skladu s razinom iz 2015.
            
         
               (7)
            
            
               Cijena uvoza iz Perua u prosjeku je iznosila 718 EUR po toni tijekom prvih osam mjeseci 2016., što je za 13 % više od prosječnih cijena ukupnog uvoza svježih banana u EU.
            
         
               (8)
            
            
               Uvoz svježih banana iz drugih tradicionalno velikih zemalja izvoznica s kojima je EU također sklopio sporazum o slobodnoj trgovini, posebno Kolumbije, Kostarike i Paname, do listopada 2016. bio je i dalje daleko ispod pragova utvrđenih za taj uvoz u usporedivim mehanizmima stabilizacije te je tijekom protekle četiri godine bilježio slične trendove i jedinične vrijednosti. Primjerice, razina uvoza iz Kolumbije i Kostarike u listopadu 2016. bila je za 792 000 tona odnosno 521 000 tona ispod utvrđenih pragova za te zemlje, što je znatno više od ukupne granične razine za Peru za cijelu godinu (90 000 tona).
            
         
               (9)
            
            
               Nisu uočene znatne razlike u prosječnoj veleprodajnoj cijeni banana na tržištu Unije početkom listopada 2016. (903 EUR po toni) u usporedbi s prosječnim veleprodajnim cijenama žutih banana u prethodnim mjesecima.
            
         
               (10)
            
            
               Stoga nema naznaka da se uvozom svježih banana iz Perua iznad utvrđenoga godišnjega graničnog obujma uvoza narušila stabilnost tržišta Unije niti da je to imalo znatan utjecaj na položaj proizvođača u EU-u.
            
         
               (11)
            
            
               Naposljetku, u listopadu 2016. nema naznaka mogućeg prouzročenja ozbiljnog narušavanja ili ozbiljnog narušavanja za proizvođače u najudaljenijim regijama EU-a.
            
         
               (12)
            
            
               Na temelju navedenih razmatranja Komisija je zaključila da obustava povlaštene carine na uvoz banana podrijetlom iz Perua nije primjerena,
            
         DONIJELA JE OVU ODLUKU:
   Članak 1.
   Privremena obustava povlaštene carine na uvoz svježih banana razvrstanih u tarifni broj 0803 90 10 kombinirane nomenklature Europske unije i podrijetlom iz Perua nije primjerena tijekom 2016.
   Članak 2.
   Ova Odluka stupa na snagu na dan objave u Službenom listu Europske unije.
   
      Sastavljeno u Bruxellesu 30. studenoga 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 17, 19.1.2013., str. 1.
   
   
      (2)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).